DECIZIA COMISIEI
din 27 iunie 2008
de modificare a anexelor I și II la Decizia 79/542/CEE a Consiliului privind cerințele în domeniul certificării pentru importul în Comunitate de anumite ungulate vii și carnea proaspătă a acestora
[notificată cu numărul C(2008) 3040]
(Text cu relevanță pentru SEE)
(2008/752/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 2002/99/CE a Consiliului din 16 decembrie 2002 de stabilire a normelor de sănătate animală care reglementează producția, transformarea, distribuția și introducerea produselor de origine animală destinate consumului uman (1), în special fraza introductivă a articolului 8, primul paragraf de la alineatul (1) al articolului 8 și alineatul (4) al articolului 8,
având în vedere Directiva 2004/68/CE a Consiliului din 26 aprilie 2004 de stabilire a normelor de sănătate animală privind importul și tranzitul, în Comunitate, al anumitor ungulate vii, de modificare a Directivelor 90/426/CEE și 92/65/CEE și de abrogare a Directivei 72/462/CEE (2), în special articolul 13 alineatul (1) litera (e),
întrucât:
(1)
Partea 1 din anexele I și II la Decizia 79/542/CEE a Consiliului din 21 decembrie 1976 privind întocmirea unei liste a țărilor terțe sau a părților din țările terțe și definirea condițiilor de sănătate animală și publică și certificarea veterinară pentru importurile în Comunitate de anumite animale vii și de carne proaspătă obținută de la acestea (3) stabilește o listă cu țările terțe și părțile din țările terțe din care statele membre autorizează importul de anumite animale vii și carnea proaspătă obținută de la acestea.
(2)
În conformitate cu Decizia 79/542/CEE, importurile respectivelor animale și ale cărnii obținute de la acestea trebuie să respecte cerințele specificate în modelele corespunzătoare de certificat sanitar-veterinar stabilite în anexele la directiva menționată. Modelele de certificate sanitar-veterinare pentru animale sunt stabilite în partea 2 din anexa I la Decizia 79/542/CEE, iar modelele pentru carne sunt stabilite în partea 2 din anexa II.
(3)
Luând în considerare faptul că Regulamentul (CE) nr. 852/2004 al Parlamentului European și al Consiliului din 29 aprilie 2004 privind igiena produselor alimentare (4), Regulamentul (CE) nr. 853/2004 al Parlamentului European și al Consiliului din 29 aprilie 2004 de stabilire a unor norme specifice de igienă care se aplică alimentelor de origine animală (5), precum și Regulamentul (CE) nr. 854/2004 al Parlamentului European și al Consiliului din 29 aprilie 2004 de stabilire a normelor specifice de organizare a controalelor oficiale privind produsele de origine animală destinate consumului uman (6) şi dispozițiile de punere în aplicare a regulamentelor menționate sunt aplicabile în prezent, este necesar să se modifice și să se actualizeze condițiile de sănătate în Comunitate și cerințele în domeniul certificării pentru importul în Comunitate de produse din carne proaspătă provenind de la ungulate domestice (bovine, porcine, ovine, caprine și solipede domestice), de la mamifere terestre de crescătorie, altele decât ungulate domestice, și de la ungulate sălbatice.
(4)
Regulamentul (CE) nr. 1688/2005 al Comisiei din 14 octombrie 2005 privind aplicarea Regulamentului (CE) nr. 853/2004 al Parlamentului European și al Consiliului în ceea ce privește garanțiile speciale în materie de salmonela pentru transporturile de anumite cărnuri și ouă către Finlanda și Suedia (7) stabilește normele de eșantionare aplicabile cărnii de bovine și porcine, inclusiv carnea tocată atunci când este destinată Finlandei și Suediei.
(5)
Modelele de certificate sanitar-veterinare „BOV” și „POR” stabilite în partea 2 din anexa II la Decizia 79/542/CEE ar trebui modificate astfel încât să reiasă din atestările oficiale de sănătate publică din respectivele certificate că transporturile de carne reglementate de respectivele certificate sunt în conformitate cu cerințele stabilite în Regulamentul (CE) nr. 1688/2005.
(6)
Regulamentul (CE) nr. 2073/2005 al Comisiei din 15 noiembrie 2005 privind criteriile microbiologice pentru produsele alimentare (8) stabilește criteriile microbiologice pentru anumite microorganisme și normele de punere în aplicare cărora trebuie să se conformeze operatorii din sectorul alimentar în procesul de punere în aplicare a măsurilor de igienă generale și specifice menționate la articolul 4 din Regulamentul (CE) nr. 852/2004. Regulamentul stabilește că operatorii din sectorul alimentar trebuie să se asigure că alimentele de origine animală respectă criteriile microbiologice relevante stabilite în regulamentul menționat.
(7)
Modelele de certificate sanitar-veterinare „BOV”, „POR”, „OVI”, „EQU”, „RUF”, „RUW”, „SUF”, „SUW” și „EQW” stabilite în partea 2 din anexa II la Decizia 79/542/CEE ar trebui modificate astfel încât să reiasă din atestările oficiale de sănătate publică din respectivele certificate că transporturile de carne și carne tocată reglementate de respectivele certificate sunt în conformitate cu cerințele stabilite în Regulamentul (CE) nr. 2073/2005.
(8)
Regulamentul (CE) nr. 2075/2005 al Comisiei din 5 decembrie 2005 de stabilire a normelor specifice aplicabile controalelor oficiale privind prezența de Trichinella în carne (9) prevede norme specifice privind controalele oficiale de detectare a prezenței Trichinella în anumite tipuri de carne. Modelele de certificate sanitar-veterinare „POR”, „EQU”, „SUF”, „SUW” și „EQW” stabilite în partea 2 din anexa II la Decizia 79/542/CEE ar trebui modificate astfel încât să reiasă din atestările oficiale de sănătate publică din respectivele certificate că transporturile de carne reglementate de respectivele certificate sunt în conformitate cu cerințele stabilite în Regulamentul (CE) nr. 2075/2005.
(9)
În conformitate cu Regulamentul (CE) nr. 999/2001 al Parlamentului European și al Consiliului din 22 mai 2001 de stabilire a unor reglementări pentru prevenirea, controlul și eradicarea anumitor forme transmisibile de encefalopatie spongiformă (10), se interzice importul în Comunitate al materiilor cu riscuri specificate.
(10)
Anexa IX la Regulamentul (CE) nr. 999/2001 stabilește normele conexe pentru formele transmisibile de encefalopatie spongiformă (ESB) privind importul în Comunitate al animalelor vii, al embrionilor, al ovulelor și al produselor de origine animală asociate cu clasificarea țărilor în funcție de riscul de contaminare cu ESB la care acestea sunt expuse. Din rațiuni de claritate și coerență a legislației comunitare, cerințele cu privire la importurile de materii asociate ESB stabilite în regulamentul menționat ar trebui incluse în modelele de certificate sanitar-veterinare pentru bovine vii și carne proaspătă provenită de la bovine, ovine și caprine. Modelele „BOV-X” și „BOV-Y” stabilite în partea 2 din anexa I la Decizia 79/542/CEE și modelele „BOV” și „OVI” stabilite în partea 2 din anexa II la respectiva decizie ar trebui modificate în consecință.
(11)
În vederea intrării în vigoare a Regulamentului (CE) nr. 1/2005 al Consiliului din 22 decembrie 2004 privind protecția animalelor în timpul transportului și al operațiunilor conexe și de modificare a Directivelor 64/432/CEE și 93/119/CE și a Regulamentului (CE) nr. 1255/97 (11), este necesar să se actualizeze atestarea pentru transportul de animale pentru certificatele de import al animalelor vii.
(12)
TRACES este un sistem informatic veterinar integrat instituit prin Decizia 2004/292/CE a Comisiei din 30 martie 2004 privind punerea în aplicare a sistemului Traces și de modificare a Deciziei 92/486/CEE (12). Acesta combină și înlocuiește funcțiile sistemelor Animo și Shift. Standardizarea utilizării certificatelor sanitare este, în plus, esențială pentru procesarea informatică eficientă a certificatelor din sistemul TRACES.
(13)
Decizia 2007/240/CE a Comisiei din 16 aprilie 2007 de stabilire a noilor certificate veterinare de introducere a animalelor vii, a materialului seminal, a embrionilor, a ovulelor și a produselor de origine animală pe teritoriul Comunității, în conformitate cu Deciziile 79/542/CEE, 92/260/CEE, 93/195/CEE, 93/196/CEE, 93/197/CEE, 95/328/CE, 96/333/CE, 96/539/CE, 96/540/CE, 2000/572/CE, 2000/585/CE, 2000/666/CE, 2002/613/CE, 2003/56/CE, 2003/779/CE, 2003/804/CE, 2003/858/CE, 2003/863/CE, 2003/881/CE, 2004/407/CE, 2004/438/CE, 2004/595/CE, 2004/639/CE și 2006/168/CE (13) prevede ca certificatele de sănătate necesare în contextul importurilor comunitare să fie prezentate pe baza modelelor de certificate armonizate anexate la directiva menționată.
(14)
În consecință, formatul pentru toate modelele de certificate veterinare stabilit în Decizia 79/542/CEE ar trebui modificat pentru a asigura compatibilitatea acestora cu TRACES.
(15)
În vederea asigurării coerenței între modelele de certificate sanitar-veterinare pentru bovine și alte rumegătoare, este necesară introducerea în modelul „RUM”, stabilit în partea 2 din anexa I la Decizia 79/542/CEE, a unui nou alineat și a unei note de subsol privind febra catarală ovină. În plus, din rațiuni de claritate, trebuie inserate două noi note de subsol cu privire la febra catarală ovină în modelele „BOV-X” și „OVI-X”, de asemenea stabilite în partea 2 din anexa menționată.
(16)
Decizia 2006/854/CE a Comisiei din 26 iulie 2006 de aprobare, în numele Comunității Europene, a introducerii unor modificări la anexele V și VIII la Acordul dintre Comunitatea Europeană și Noua Zeelandă privind măsurile sanitare aplicabile comerțului cu animale vii și produse de origine animală (14) a recunoscut Noua Zeelandă ca o țară indemnă de B. abortus și B. melitensis la punctul 29 din secțiunea V a anexei V. Respectiva recunoaștere ar trebui luată în considerare la menționarea Noii Zeelande în partea 1 din anexa I la Decizia 79/542/CEE.
(17)
Pentru a evita eventuale perturbări ale comerțului, folosirea certificatelor sanitar-veterinare eliberate în conformitate cu Decizia 79/542/CEE, înaintea modificărilor introduse prin prezenta decizie, ar trebui autorizată pentru o perioadă de trei luni.
(18)
Prin urmare, Decizia 79/542/CEE ar trebui modificată în consecință.
(19)
Măsurile prevăzute în prezenta decizie sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTA DECIZIE:
Articolul 1
Părțile 1 și 2 din anexa I și partea 2 din anexa II la Decizia 79/542/CEE se modifică în conformitate cu anexa la prezenta decizie.
Articolul 2
Prezenta decizie se aplică de la 1 iulie 2008.
Prin derogare de la primul paragraf, transporturile pentru care au fost eliberate certificate sanitar-veterinare în conformitate cu modelele stabilite prin Decizia 79/542/CEE înaintea modificărilor introduse de prezenta decizie și având o dată a emiterii anterioară datei de 31 decembrie 2008 vor fi acceptate pentru import în Comunitate.
Articolul 3
Prezenta decizie se adresează statelor membre.
Adoptată la Bruxelles, 27 iunie 2008.